પોતાનું મહત્ત્વ સમજાવવા માટે એણે ઉમેર્યું. ‘આમેય હું ઊભડક આવીને જતી રહેતી હતી એ મમ્મીને નહોતું ગમતું. કાયમ કહે કે મારી એકની એક દીકરીને મા જોડે શાંતિથી બેસીને સુખ-દુઃખની વાત કરવાનો પણ સમય નથી?’ બળેવના દિવસે આવીને તરત એના ગળે વળગીને ખાતરી આપી કે મમ્મી, આજે તો સાંજ સુધી રોકાવાની છું... ત્રણેય ભાઈઓને બોલાવીને સોફા પર બેસાડ્યા ત્યારે મમ્મી પણ સામેના સોફા પર બેસીને ટગર ટગર જોતી હતી. ત્રણેય ભાઈઓના કપાળમાં ચાંદલો કર્યો, ચોખા ચોંટાડ્યા, રાખડી બાંધી અને મોઢું મીઠું કરાવ્યું. વિભો આમ તો સાવકો ભાઈ પણ એ સૌથી મોટો એટલે પહેલી રાખડી એને બાંધેલી. એ પછી તમારા બંનેના પતિદેવને... ખરેખર એ દૃશ્ય જોઈને મમ્મીની આંખમાં ઝળઝળિયાં આવી ગયાં હતાં...’